《次韵馈岁》
金朝·刘从益

亲朋饷无时，邻里欢有佐。况当岁之终，可以具百货。

礼意各示勤，手段不妨大。我贫无往还，闭户但高卧。

藜羹且充肠，珍味不登坐。犹胜许文休，衣食出马磨。

自非扬子云，载酒何人过。空吟馈岁诗，自歌还自和。

作者简介：应州浑源人，字云卿。精于经学。卫绍王大安元年进士。累官监察御史，坐与当路辨曲直，得罪去。起为叶县令，修学励俗，请减岁课一万石。召授应奉翰林文字。卒年四十四。有《蓬门集》。